da da da da da da nb da da da da da da da de en en
De Gamle kom, så og sejrede i Ishøj - Svanholm Cricketklub
Søndag d. 17. august 2014 kl. 19:31 af Henrik Pfaff
Den første kamp for De Gamle efter sommerpausen fandt sted i Ishøj på en lun sommeraften og på en perfekt bane. Optimismen fejlede da heller ikke noget, selv om Morten Petersson tabte lodtrækningen, hvilket skete med den mønt, som i de to foregående kampe ellers havde givet gevinst. Det skulle efterfølgende vise sig, at spillerne havde noget at have deres optimisme i, da de sejrede stort med 6 stående gærder.
Med Per Kyhe klar igen som dommer og Flemming Søegaard parat med kuglerammen og -pennen måtte De Gamle tage turen i marken først. Jan Overgaard (1 for 28) og Allan Majgaard (0 for 42) blev sat til at åbne kastningen. For Allans vedkommende blev det ad to omgange, da de første 3 overs blev noget halvdyre (har man ikke trænet i sommerpausen?). Undervejs blev så Dennis Zachariasson (1 for 7) sat til at afløse Allan, og allerede på første bold blev deres ene åbningsgærde fornemt grebet ud af den vikarierende keeper Mickey Lund. Hermed fik Dennis æren af at kaste ikke kun De Gamles første maiden-over i år, men så sandelig en wicket-maiden. Senere kunne Mickey føje yderligere 2 greb til statistikken, så det er da rart at vide, at vi har en række gode keepere på lager. Det var faktisk meningen at Jim Moniz skulle have keepet, men da han var blevet lidt forsinket, blev Mickey overtalt til at tage keeper-udstyret på (for øvrigt venligst udlånt af Ishøj). Dette keeperbytte gav således plads til, at Jim (2 for 19) kunne få afprøvet sine evner som kaster, og som det kan ses af tallene faktisk ikke noget dårligt bytte. Søren Vestergaard (1 for 3) fik fornøjelsen at tage deres sidste gærde, således at Ishøj var all out for 100 point.
Friske og frejdige gik vore 2 åbnere Søren (30*) og Morten (4) til gærdet. Men hvor Søren havde succes - han skulle selvfølgelig igen blære sig med at slutte af med en 6'er - måtte Morten lide den tort allerede i 3. over at blive kastet ud på en solid yorker. Derefter blev det Allans (27*) tur, og det lykkedes da også, efter en koncentreret indsats, at batte op til næsten maks.-score. De to sidste gærdespillere, der blev brug for, var Jan Overgaard (20*) med omhyggeligt gærdespil og Mickey (15*) for hvem det lykkedes at pådrage sig en forstrækning (eller endnu værre: en fibersprængning) i baglåret, hvilket medførte, at han ikke længere kunne løbe, men måtte nøjes med at 'gå' de sidste point. Hermed blev der nu føjet endnu en til skadelisten, så nu håber alle at han hurtigt bliver klar igen. Det var nok også et lettelsens suk Mickey drog, da Jan med en 4'er knaldede det vindende point ud. Uden for banen ventede Jim, Dennis og Niels Pedersen, der altså hverken fik kastet eller battet, på at det skulle blive deres tur, hvilket altså ikke blev tilfældet.
Efter kampen lukkede Mickey op for den medbragte køletaske, hvori der gemte sig skønne kolde dåseøl, som var et udestående fra old boys-debuten mod Nørrebro tilbage i maj måned. Og de faldt da også på et temmelig tørt sted, da det stadig var ret så varmt efter kampen.
Ishøj 100 for 5 på 17,1 overs
Svanholm 104 for 1 på 14,3 overs
Fra den regnskabsførende referent